Gibb River Road über Derby nach Broome    Uf dr Gibbriver Road noch Derby und denn uf Broome  In Kununurra, e Typischs Aussie-Städtli hämmer uns noch bitzeli Hi und Här entschiede, d Gibb River Road noch Derby z nä. Lang hämmer uns überleggt ufm Teerte Highway in BungleBungel Nationalpark z go. Dä wär jo dr Hit. Abr womer uns denn genauer informiert hänn, hämmer uns das anderscht überlegt. S wär e deftige 4WD Track in dä Park gsi, wo bi mehr als  40 Grad für 50 km öbbe 3 Stund wurdsch bruche willer so derb sig. Und denn bisch erscht am Afang vo däm wome eigendlig wott seh. Uf das hämmer kei bock ka. Will, das hättemer jo denn alles widr zrugg miesse...  So sinnmr losdüst. Die bi de Aussies berüchtigti 700km langi Drägg-Strooss (so nenntme do unteerti Stroose) vor uns. Wenns nass isch, hets die Stross au wirklig in sich, abr jetzt isches eigendlich eifacher gange als mr dänggt hänn. Nochem erschte bitz grössere River womer hänn duurefahre miesse  isch denn scho gli s HomeValley ko. Dört hämmer dänggt z übernachte. S isch wiene Fuscht ufs Aug gsi wommer durch s scho zimmlig uffdunsene Ygangsportal gfahre sinn. Schiinz, hämmer denn erfahre, sig s Nicole Kidman und dr Hugh irgendwie do gsi wosi dr Film Australia, wo jetzt überall lauft, drüllt heige. E Diggi, bitz pompös wirkendi Oase indr Canyon-Wieschti... D Gärtner sinn e wohri Freud gsi zum beobachte vom Pool us! Sinnsi z dritt irgend e Paar Stei am legge gsi. Eine het d Karrette ka, dr anderi het  dr Stei druss gno und anegleggt, und dr dritti isch hindedrygloffe... Und bim Rase seie...dasch au e Filmli für sich gsi (Rase indr Wieschti...weiss denn nid so rächt, und mir sötte Wasser spaare bim Dusche...und die Rasespränggler do sinn eigendlich nur fürd Vögel wo inde Wasserlache könne bade und suffe...)  Aber s isch gmietlig gsi, wirklig. Dr Pool (das mol e künschtliche) hämmer gnosse, und es sinn nid so viel Lüt dört gsi. Nur 9 mit uns. Aber mr hänn uns zimmlig gfroggt, was denn 1 Holländer  und 8 Schwizer glichzytig do an dä Pool fiehrt...  Jedefalls het jede si eiges glatts Gschichtli über sini Reiseerfahrige könne verzelle - uf schwizerdütsch klar, und dr Holländer het au besser Dütsch als Änglisch könne. S Personal isch öbbe indr Gliche Zahl vor Ort gsi, s het e Riese Restaurant ka wome sauguet het könne ässe. Wirklig e Oase.  2 Schwitzer (Kerstin und Marco), usm Wallis und dr Holländer (Rob) hänn dr glich Wäg wie mir vor sich ka, die andere sinn in die anderi Richtig.  Wos  witter gange isch hämmer denn gli e junge Dütsche Atroffe (mr hännen an sim guete änglisch könne als Touri erkenneJ). Dä het e Platte ka. Und will d Walliser scho gholfe hänn, hämmer uns überlegt witter z fahre. Aber dä Komprässer wo si vo ihrem Mietauto drby ka hänn het nid so zueverlässig tönt, so simmer no bitz bliibe. Und s het denn wirklig unsere bruucht...  Also alles umgrämmple/Komprässor sueche und däm arme si Pnö ufpumpe. Dä gueti Herr im Cowboyhuet und Zeecheschläppli (die nenne die do Thongs)  het denn no so verzellt, dass är 80l Diesel und 60l Wasser drby heig. Und dasser wohrschinlig z schnäll gfahre sig (Schotter und schnäll fahre...hilft nid grad bim gummi spaare). Womeren denn gfrogt hänn, waser denn mit sim Resärverad so am Strosserand wöll (dä isch au scho platt gsi...) hetr nur cool gfunde, är wöll dä nümm mitnä. Gwicht spaare. Mir hänn denn in uns bitz miesse schmunzle...so viel Flüssigs nützdr ohni Rad au nüt... Hännem den groote das kaputte Resärveraad in si charre z schmeisse und  wenndr Pneu vollpumpt sig so langsamschnäll wie möglich zum negschte Ort, und das isch ebbe unsere Homevalley-Camping, z fahre und dört mol noch Hilf z frooge. Denn steggtr wenigschtens nüm do ufdr Stross Fescht, denn e Pneu ins Outback z liefere goht scho bis zu einere Wuche wenn nid länger. Und si Rad eifach furtzschmeisse sig öbbe die schlächtischti Entscheidig, uf die kilo kunnts jetzt au nüm drufa... Irgendwie hetsm denn au yglüchtet. Und isch losgfahre. So lüt würde ebbe no loslaufe zum Hilf hoole, und  denn sinnsi im Outback, und niemer usser d schlange findet si...  Witter gohts: vo unserne Sehenswürdigkeite womer hänn welle aluege, sinn e paar scho gsperrt gsi wäge Buschfire. (die wärde zum gröschte Teil vo Ranger odr Aboriginies glegt - guet füre Bode, und zum Jage). So hämmer zB d Bell Gorge nid könne go aluege. Aber drfür sinnmr denn dört ufme schöne Plätzli glandet zum Übernachte. Z mittst im Busch, miteme Gläsli wy vo unserne Walliser Wägbegleiter. Dr Rob isch no witer gfahre.  Am andere  Morge sinnmr denn indr Lennard River Gorge go Baade. S het widrmol e tiptoppe Wasserpool ka. Dasch ebbe geil, immr widr kunntme trotz sau viel Grad zunere Abkiehlig! Au e Wassermonitor / Litzard hämmer entdeckt wo sichs uf sim Stei indr Sunne so richtig guet het lo go. Är hets gläb au toll gfunde womer denn mol widr gange sinn und mir ihm nid si ganzes Wasser wäggsprützt hänn J  Indr Windjana Gorge hämmer denn dr Rob widr atroffe. Dä isch denn e andere Wäg richtig Broome und mir und d Walliser richtig  Derby witter. In däre Windjana Gorge hets e Fluss ka wos sau vieli Freshies, Vegetarier-Kroks ka het. Mr hänn das mitem Baade drum glo...will vilicht hännsi jo glich ame gärn e Zeeche odr e Finger ... Flying Foxes hets au widr saumässig viel ka, s het au dementsprächend glärmt und gstungge. Und vieli wyssy Kakadus. D Schlucht isch wirklig sehenswärt gsi! Vode Walisser hämmer uns mol verabschiedet, und mr hänn gseit, mr dräffe ys denn z Broome widr für ufs Cape Leveque z go. (e Sandige Wäg wo vilicht dr eint dr  ander muess usezieh...abr das verzellemr denn no).  Jo, isches das scho gsi mit dare Gibb River Road. In däre Trockene Zyt isches nid soo schlimm gsi. S Brucht s Auto scho, abr keini schlimmere Flussdurchquerige odr sunschtwas. Aber mängmol fahrtme innere Wanne us Sand, mol hart gfahrenem mol bitz weicherem. Denn isch wider Schotter, denn widr Wällbläch. S goht uff und ab, flach den widr hügelig. Wenns abr Seicht, denn isch die Wanne ei Rutschbahn, und uswiiche wenn eine entgegekunnt goht kum. Me isch  denn wie gfange und mr hänn ygseh, worum das eini vode heftigere Strosse in Australie isch...abr nid in unserne paar Dääg, was au ganz ok gsi ischJ  In Derby hämmer no dr uralti PrisonTree abluegt. E Boap Tree miteme Loch im Stamm. S isch eifach krass die Australischi Gschicht...:die hänn do friener Aboriginies oder Gfangeni drinn Ygsperrt. Dört hännsi miesse warte bis ihre Abschleppdienscht ins Gfängnis oder zur Dienschtarbet ko isch...Mir sinn au inegstande...dasses drinn anschiinend Schlange könn  ha hämmer erscht nochär gläse... und d Vorstellig do mit 10 andere Ygsperrt z sy und z warte uf das wo eim bevorstoht... Mensche könne scho krass sy...  Uns hets gstungge Derby azluege. Mr hänn denn uf widr Teertem Wäg s welle Durezieh und no hüt in Broome ako. Sinnmr denn au mol. Abr s isch länger gange alsmr dänggt hänn. Mol widr... s isch abr schlussändlig guet gsi. Will Sunntig gsi isch het alles zue ka. So hämmer uns widrmol ufme Camping ycheckt und hänns uns am Beach lo guet go. Am andere Daag  sinnmr an Cable Beach wosi Cameltoure abiete. Dört hämmer bitz gsünnelet und mit de Wälle gspielt. Und plötzlig isch, und dä Strand isch nid klei, dr Rob zu uns z spaziere ko. Und wies dr Zuefall het welle sinn au scho d Kerstin und dr Marco azspaziere ko. Do sinnsi, die 5 vodr GibbRiverRoad. Jede het für sich si eigeni Art ka, die Stross z beände, und do dräffemr ys genau do am Beach widr (als hätts kei andere wyt und breit). Dr Rob het ufme andere Camping Ycheckt, und so hänn sich unseri Wäg widr trennt. D  Walliser sinn wie abgmacht ufe glichi Camping ko. Broome isch komisch, und doch irgendwie ok. Aber halt scho sau touristisch. Abr noch däm ganze Outback hets au mol widr guet do, unter lüt z sy und all das unnötigi züg wome könnt kauffe odr ässe azluege.  Zobe hets widr Wy gä (Walliser ohni wy sinn keini, odr? Dangge an däre Stell nomol J). Und füre negschte Morge hämmer neume abgmacht um zämme ufs Cape Leveque z fahre.